রাজধানীতে তাওসীন ইসলাম সিমন (০৪) নামে অপহৃত শিশুকে উদ্ধার করেছে পুলিশ। এ ঘটনায় জড়িত এক নারীসহ ছয়জনকে গ্রেফতার করা হয়েছে। গ্রেফতাররা হলেন, রোমান, তার স্ত্রী রিয়া আক্তার, শহীদুল ইসলাম মানিক, জিসান মিয়া, সাইফুল ইসলাম ইমন ও মো. আলী। তাদের বাড়ি রংপুর, বরিশাল, মাদারীপুর ও হবিগঞ্জে। বৃহস্পতিবার তাদের রাজধানীর বিজয় স্মরণি এলাকা থেকে গ্রেফতার করা হয়। এ সময় অপহৃত শিশুটিকেও উদ্ধার করা হয় বলে জানান তেজগাঁও শিল্পাঞ্চল থানার ওসি আব্দুর রশিদ। তিনি জানান, গত ২৮ আগস্ট থেকে নিখোঁজ ছিল শিশু সিমন। এ পরিপ্রেক্ষিতে তার বাবা সাইফুল ইসলাম বাদী হয়ে থানায় একটি মামলা দায়ের করেন। সেই মামলায় এই ছয়জনকে গ্রেফতার করা হয়েছে।